## סימן ח. בדין עושה צרכיה, נט ע"ב

/מתני'/. האשה שהיא עושה צרכיה, וראתה דם. רבי מאיר אומר: אם עומדת - טמאה, ואם יושבת - טהורה. ר' יוסי אומר: בין כך ובין כך - טהורה. איש ואשה שעשו צרכיהן לתוך הספל, ונמצא דם על המים, רבי יוסי - מטהר, ורבי שמעון - מטמא, שאין דרך האיש להוציא דם, אלא שחזקת דמים מן האשה.

גמ'...

א. איש ואשה [וכו']. איבעיא להו: איש ואשה עומדין. מה לי א"ר מאיר? כי אמר רבי מאיר - בחד ספקא, אבל בספק ספקא - לא מטמא, או דלמא לא שנא?

ב. אמר ריש לקיש: היא היא, ממאי - מדלא קתני ר' מאיר ורבי יוסי מטהרין. א"ה, השתא רבי מאיר בספק ספקא מטמא, בחד ספקא מיבעיא? להודיעך כחו דרבי יוסי - דאפילו בחד ספקא מטהר. ואדמיפלגי בחד ספק - להודיעך כחו דר' יוסי, ליפלגו בספק ספקא - להודיעך כחו דר' מאיר! כח דהיתרא עדיף ליה.

ג. ור' יוחנן אמר: כי קאמר רבי מאיר - בחד ספקא. אבל בספק ספקא - לא אמר. אם כן, ליתני ר"מ ור' יוסי מטהרין! אין הכי נמי, ואיידי דסליק מרבי יוסי - פתח בדרבי יוסי. ורבי יוסי, בחד ספקא - מטהר, בספק ספקא מיבעיא? מהו דתימא: הני מילי - דיעבד, אבל לכתחלה - לא, קא משמע לן.

ד. תניא כוותיה דרבי יוחנן: איש ואשה שעשו צרכיהן לתוך הספל, ונמצא דם על המים - רבי מאיר ורבי יוסי מטהרין, ור' שמעון מטמא.

ה. איבעיא להו: אשה יושבת, מה לי אמר רבי שמעון? כי אמר רבי שמעון - בעומדת, דדחיק לה עלמא, אבל יושבת - לא. או דלמא לא שנא? ת"ש, דתניא, יושבת תולה, עומדת - אינה תולה - דברי ר"מ, רבי יוסי אומר: בין כך ובין כך - תולה. ר"ש אומר: בין כך ובין כך - אינה תולה.

ו. איבעיא להו: איש ואשה יושבין. מה לי א"ר שמעון? כי אמר רבי שמעון עומדת - דדחיק לה עלמא, ויושבת - דחד ספק, אבל בספק ספקא - לא אמר, או דלמא ל"ש? ת"ש: כיון דא"ר שמעון חזקת דמים מן האשה - ל"ש עומדין ולא שנא יושבין.

#### מחלוקת ר"ל ור"י בשיטת ר"מ [סעיפים א-ד]

רבי מאיר [ר"ל] רבי מאיר [ר"י]

|  |  |  |  |  |  |  |
| --- | --- | --- | --- | --- | --- | --- |
|  | אשה אחת | איש ואשה |  |  | אשה אחת | איש ואשה |
| עומדת | טמאה | טמאה |  | עומדת | טמאה | טהורה |
| יושבת | טהורה | טהורה |  | יושבת | טהורה | טהורה |

#### שיטת רבי יוסי

רבי יוסי

|  |  |  |
| --- | --- | --- |
|  | אשה אחת | איש ואשה |
| עומדת | טהורה | טהורה |
| יושבת | טהורה | טהורה |

אליבא דר"ל ר"מ חולק על רבי יוסי בכל השורה העליונה.

אליבא דרבי יוחנן ר"מ חולק על רבי יוסי רק במשבצת הימנית עליונה.

אליבא דר"ל הרישא פשיטא, שהרי רבי מאיר מטמא אפילו בסיפא (שמאלית עליונה), וצריך לומר שהמשנה שנתה את המחלוקת דווקא ברישא כדי להודיעך כוחו דרבי יוסי, דכוח דהיתרא עדיף, שהוא מטהר אפילו בימנית עליונה [סעיף ב]. אמנם בסיפא לא קשה פשיטא אליבא דידיה, שהמשנה הזכירה רק שרבי יוסי מטהר ללמד שר"מ אכן מטמא כמו ברישא, וחידשה שאפילו בשמאלית עליונה הוא מטמא [רמב"ן].

הרישא אם כן נשנתה להודיעך כוחו דרבי יוסי והסיפא נשתנה להודיעך כוחו דר"מ.

אליבא דרבי יוחנן על הרישא לא קשה פשיטא, שהרי המחלוקת היא רק ברישא. אמנם הסיפא לכאורה מיותרת, שר"י מטהר אפילו ברישא, ולא ניתן לומר להודיעך כוחו דר"מ [כהסבר הרמב"ן אליבא דר"ל], שהרי ר"מ מודה לר"י שטהור, וצריך לומר שהסיפא נשנתה כדי לחדש שרבי יוסי מטהר אפילו לכתחילה [סעיף ג].

#### שיטת רבי שמעון [סעיפים ה-ו]

רבי שמעון

|  |  |  |
| --- | --- | --- |
|  | אשה אחת | איש ואשה |
| עומדת | טמאה | טמאה |
| יושבת | טמאה | טמאה |

בימנית עליונה ר"ש מחמיר כר"מ. אמנם בשלוש המשבצות האחרות ר"ש יחיד בשיטתו [אמנם לפי ר"ל - רבי מאיר מודה לר"ש בשמאלית עליונה]. נפרש את שלוש המשבצות לאור הסבריו של רש"י.

במשנה מפורש שר"ש מטמא בשמאלית עליונה, שחזקת דמים מן האיש, ואפילו אם נאמר שעומדת נחשב ספק מכל מקום אין כאן ספק ספיקא, שהאיש לא מוסיף ספק.

הגמ' [סעיף ה] הסתפקה בימנית תחתונה אם ר"ש יסבור שיושבת ודאי תולה במקום מי רגלים כר"מ [וכ"ש כרבי יוסי] או לא, ופשטה מהברייתא שר"ש מחמיר ביושבת ולא תולה במקום מי רגלים.

מכאן החלוקה המשולשת בברייתא, שעוסקת בטור הימני: לר"י כל הטור טהור; לר"ש כל הטור טמא; לר"מ במשבצת העליונה טמא ובתחתונה טהור.

עוד הסתפקה הגמרא [סעיף ו] בשמאלית תחתונה, דהוי תרתי לקולא, אולי ר"ש יטהר, ופשטה מהברייתא שאפילו שם ר"ש מטמא, דאפילו אם נאמר שביושבת [שורה תחתונה] ר"ש מטמא רק מספק, מכל מקום כיוון דהטור השמאלי אינו מספק אלא מחזקה אין כאן ספק ספיקא וטמאה.

לסיכום: לרבי יוסי כל אשה שעושה צרכיה טהורה, לר"ש כל אשה שעושה צרכיה טמאה, ולר"מ הדבר תלוי, ונחלקו אמוראים בשיטתו: לר"ל הדבר תלוי במשתנה אחד – אם עומדת טמאה ואם יושבת טהורה; לרבי יוחנן הדבר תלוי בשני משתנים: רק אם עומדת והיא לבדה טמאה, אך אם יושבת או אפילו עומדת אלא שיש איש עמה – טהורה.